РЕГЛАМЕНТ ЗА ИЗПЪЛНЕНИЕ (ЕС) № 441/2014 НА КОМИСИЯТА
от 30 април 2014 година
за изменение на Регламент (ЕО) № 29/2009 за определяне на изисквания за услугите по осъществяване на линия за предаване на данни за Единното европейско небе
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 552/2004 на Европейския парламент и на Съвета от 10 март 2004 г. относно оперативната съвместимост на европейската мрежа за управление на въздушното движение (Регламент за оперативната съвместимост) (1), и по-специално член 3, параграф 5 от него,
като взе предвид Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (2), и по-специално член 8, параграф 1 от него,
като има предвид, че:
(1)
В Регламент (ЕО) № 29/2009 на Комисията (3) се определят изискванията за координирано въвеждане на услуги по осъществяване на линия за предаване на данни въз основа на комуникации при пренос на данни въздух-земя „от точка до точка“.
(2)
В част Б от приложение I към Регламент (ЕО) № 29/2009 се определя въздушното пространство над FL285, в което посоченият регламент се прилага от 5 февруари 2015 г.
(3)
Хърватия се присъедини към Европейския съюз на 1 юли 2013 г. Хърватското въздушно пространство следва да се добави надлежно към въздушното пространство, в което се прилага Регламент (ЕО) № 29/2009.
(4)
Чрез отложено прилагане на настоящия регламент за Хърватия следва обаче да се предвиди преходен период от една година спрямо датата на прилагане за другите държави, посочени в част Б от приложение I към Регламент (ЕО) № 29/2009, която е 5 февруари 2015 г., за да се даде възможност на регулираните страни - например оператори и доставчици на обслужване на въздушното движение, да се подготвят за прилагането на новите правила.
(5)
Поради това Регламент (ЕО) № 29/2009 следва да бъде съответно изменен.
(6)
Мерките, предвидени в настоящия регламент, са в съответствие със становището на Комитета за единно небе,
ПРИЕ НАСТОЯЩИЯ РЕГЛАМЕНТ:
Член 1
В част Б от приложение I към Регламент (ЕО) № 29/2009 след реда „- Warszawa FIR,“ се добавя нов ред „- Zagreb FIR,“.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 5 февруари 2016 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 април 2014 година.